În plin post al Maicii Domnului, scandalul privind intenția de construire a unei biserici cu hramul ”Acoperământul Maicii Domnului”, pe strada Aurel Vlaicu din cartierul Precista, a izbucnit! Am putea spune că de fapt scandalul nu s-a oprit niciodată, dar a fost mai mult un război de la distanță. De data aceasta au intrat în joc documente, memorii și semnături de ambele părți.

La solicitarea preotului paroh Sorin Vieru, reprezentanții Primăriei au deschis procedurile privind realizarea Planului Urbanistic Zonal (PUZ) de ridicare a bisericii în parohia care a primit și nume: Precista 3.

Astfel, în urmă cu trei săptămâni, sub atenta supraveghere a preotului, pe parcela de teren pe care se inteționează ridicarea lăcașului de cult, au fost bătuți țărușii pe care a fost montat anunțul primăriei. Potrivit anunțului, ”publicului este invitat să transmită observații și propuneri”, până pe data de 3 august, privind oportunitatea construirii bisericii.

Iar ”publicul”, adică zeci de familii au semnat un memoriu pe care l-au depus, pe 3 august, la Primărie, în care au argumentat că nu sunt împotriva Bisericii ca instituție, că sunt familii creștin-ortodoxe și că trec cu smerenie pragul bisericilor – inclusiv ”Pogorârea Sf. Duh”, de la gară, situată la doar 150 metri distanță – dar că ridicarea unei biserici între blocuri ar cauza mai multe probleme: un șantier pe o perioadă de ani buni deci mizerie, zgomot de la clopotele trase la sărbători, pomeniri, înmormântări, nunți, botezuri, etc, distrugerea unui spațiu verde (care, de altfel, se află în litigiu pe legea 10/2000) și nu în ultimul rând, datorită acestor probleme, scăderea prețului apartamentelor din zonă.

Oamenii au propus ca terenul în cauză să aibă eventual o altă destinație și anume pentru construirea unei cantine sociale sau a unei grădinițe.

Pe baza acestui memoriu asumat prin semnături și CNP, care la polul opus are solicitarea Mitropoliei Moldovei și Bucovinei prin Protopopiatul Piatra Neamț cu vârf de lance pe preotul Sorin Vieru, reprezentanții Primăriei Piatra Neamț vor lua o decizie greu de anticipat în acest moment.

De câțiva ani, preotul Sorin Vieru slujește în Paraclisul amenajat pe strada Bistriței iar în Ajunul Nașterii Domnului și al Bobotezei trece pe la casele creștinilor din parohie pentru a anunța cele două mari sărbători creștine, așa cum face fiecare preot.